पहले दिन मॉडल आंसर की हुई समीक्षा, जांची गईं 5-5 कॉपियां
10वीं-12वीं बोर्ड परीक्षाओं की कॉपी जांचने का काम सोमवार से शुरु हुआ। मूल्यांकन के पहले दिन विषय विशेषज्ञों ने पांच-पांच काॅपी जांची। इस दौरान हर विषय के मॉडल आंसर की समीक्षा व्याख्याताओं की है। इससे अलग-अलग व्याख्याताओं के काॅपी जांचने पर भी परीक्षार्थियों को मिलने वाले अंकों में असमानता नहीं रहेगी। जिले के 105 हायर सेकंडरी के 510 और 56 हाईस्कूल के 443 व्याख्याताओं को जिम्मेदारी सौंपी गई है।
हाईस्कूल बना मूल्यांकन केंद्र : जिला मुख्यालय के आदर्श हायर सेकंडरी स्कूल को मूल्यांकन केंद्र बनाया गया है। माध्यमिक शिक्षा मंडल के आदेशानुसार मूल्यांकन के लिए जिलेभर के 953 व्याख्याताओं को यहीं रहकर मूल्यांकन करना होगा।
सतर्कता बरत रहे व्याख्याता : छात्रों को मूल्यांकन के बाद फोटो काॅपी भी दी जाएगी। उनके प्राप्तांकों से संतुष्ट नहीं होने पर दोबारा जांच और पुनर्मूल्यांकन के लिए भी आवेदन किए जा सकेंगे। इसके चलते जांच करने वाले व्याख्याताओं की आरे से काफी सावधानी बरती जा रही है।
परिणाम बदले, तो जांचने वाले पर होगी कार्रवाई
पुनर्मूल्यांकन और जांच में परिणाम बदलने पर जांच करने वाले पर कार्रवाई होगी। व्याख्याता इस बात से काफी डरे हुए हैं। यही कारण है कि कई व्याख्याता अभी से मूल्यांकन ड्यूटी से अलग होने आवेदन कर रहे हैं। पहले दिन ही मूल्यांकन प्रभारी के पास कई आवेदन पहुंचे हैं, जिसमें दूरी, विकलांगता समेत कई अन्य कारणों का हवाला देते हुए ड्यूटी से हटाने की मांग की गई है।
हड़बड़ी से बचने एक दिन में जाचेंगे 40 काॅपी
मूल्यांकनकर्ताओं की ओर से काॅपी जांचने में हड़बड़ी से बचने के लिए बोर्ड ने इस बार पर्याप्त समय दिया है। इसके लिए हर बार की तरह एक साथ सैकड़ों काॅपी एक ही दिन में जांचने की बाध्यता ही खत्म कर दी गई है। व्याख्याता केवल 40 कॉपी ही जांच सकेंगे, ताकि परिणाम प्रभावित न हों।
मूल्यांकन के पहले दिन कम रही उपस्थिति
मूल्यांकन के पहले दिन ड्यूटी में कई व्याख्याता उपस्थित नहीं हो पाए हैं। कुछ के आवेदन मिल गए हैं, वहीं बिना आवेदन के गैर हाजिर रहने वालों पर विभाग के अफसरों को सूचना दे दी गई है। जीडी दीवान, मूल्यांकन केंद्र प्रभारी, महासमुंद
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva